Διαμεσολάβηση Ομηλίκων:

Ένας νέος θεσμός γεννιέται στις σχολικές κοινότητες

Με αφορμή την 6η Μαρτίου, **Πανελλήνια Ημέρα κατά** της **σχολικής βίας** και του **εκφοβισμού** μαθητές, μαθήτριες και εκπαιδευτικοί του 1ου ΕΠΑΛ Γιαννιτσών, του 3ου ΓΕΛ Γιαννιτσών και του Γυμνασίου Καρυώτισσας, συνεργάστηκαν για τη δημιουργία ενημερωτικού μηνύματος/video, με σκοπό να διαδώσουν το θεσμό της *Διαμεσολάβησης Ομηλίκων,* που εφαρμόζεται στα σχολεία τους.

Με ιδιαίτερο μεράκι, περισσή υπομονή και καλή διάθεση δούλεψαν ακούραστα, για να παράγουν ό,τι καλύτερο μπορούσαν, δηλώνοντας ότι «*κάτι αλλάζει στα σχολεία μας»* στον τρόπο επίλυσης διαφορών. Οι μαθητές και οι μαθήτριες, πλέον, μέσω της διαδικασίας της *Διαμεσολάβησης Ομηλίκων* μπορούν να λύνουν άμεσα και ειρηνικά τις διαφορές τους, με τη βοήθεια ειδικά εκπαιδευμένων συμμαθητών/τριών τους, των Διαμεσολαβητών/τριών.

Η εκπαίδευση εκπαιδευτικών και μαθητών/τριών στο 1ο ΕΠΑΛ Γιαννιτσών ξεκίνησε το 2018, με ιδιαίτερο ενθουσιασμό και συμμετοχικότητα. Η περίοδος της υγειονομικής κρίσης που επέφερε η πανδημία, ανέστειλε πολλές από τις δράσεις που θα εδραίωναν το θεσμό ως εναλλακτική μορφή πρόληψης και αντιμετώπισης της ενδοσχολικής βίας.

Η φετινή χρονιά, χαρακτηρίζεται πλουσιότερη ως προς τις αντίστοιχες δράσεις, αφού ήδη έχουν επιμορφωθεί εκπαιδευτικοί και βρίσκεται σε εξέλιξη και η εκπαίδευση μαθητών/τριών στις αξίες και τις τεχνικές της *Διαμεσολάβησης Ομηλίκων*.

Αυτός ο νέος θεσμός που γεννήθηκε στις σχολικές κοινότητες, αποτελεί πλέον μια νέα οδό που μπορούν να ακολουθήσουν τα σχολεία μας, καθώς εξελίσσονται…

Κάντε κλικ στον παρακάτω σύνδεσμο για να παρακολουθήσετε το βίντεο

[Διαμεσολάβηση Ομηλίκων Ένας νέος θεσμός γεννιέται στις σχολικές κοινότητες 3 - YouTube](https://www.youtube.com/watch?v=DqDadkbkCLc)